Seppo Sairanen

Seppo Sairanen (s. 22. kesäkuuta 1957 Oulu) on suomalainen liikemies, koulutukseltaan lakimies ja arvoltaan varatuomari. Hän on Fimin ja Sofia Pankin perustaja. 

 FIM 
Sairanen oli yksityispankki FIMin perustaja sekä suurin omistaja. FIM perustettiin vuonna 1987 jolloin se välitti arvopapereita Finanssimeklarit Oy:n nimellä. Seppo Sairanen luotsasi yritystä vuodesta 1992 eteenpäin. Vuonna 2003 yrityksen nimi muutettiin FIM Group Oy:ksi, josta sittemmin tuli FIM Group Oyj.

FIM Group Oy -konserniin kuului neljä tytäryhtiötä, ja konsernin liikevaihto vuonna 2003 oli 26,8 miljoonaa euroa (2002, 18,6 meur). Konsernin liikevoitto oli 6,4 miljoonaa euroa (2002, 1,4 meur). Vuoden 2003 lopussa konsernin vakituisen henkilöstön lukumäärä oli 110 (2002, 101).

Vuonna 2007 islantilainen Glitnir-pankki osti FIM Groupin osake-enemmistön ja lunasti myöhemmin loput osakkeet. Seppo Sairanen tienasi noin 110 miljoonaa euroa FIMin myynnistä Glitnirille, joista puolet maksettiin käteisenä ja puolet Glitnirin osakkeina.

 Sofia Pankki 
Vuonna 2008 Seppo Sairanen ilmoitti aikeistaan perustaa uuden investointipankin, Sofia Pankin. Uusi yhtiö oli kokonaan Sairasen omistuksessa. Pankin palveluihin kuuluivat varainhoitopalvelut, pörssivälitys, corporate finance- eli yritysten rahoitusneuvonta sekä talletusten vastaanotto samaan tapaan kuin Glitnirissä, Kaupthingissa ja Evlissä.

Finanssivalvonta perui Sofia Pankin talletuspankkitoimiluvan maaliskuun lopussa 2010, koska pankin omien varojen määrä alitti luottolaitokselta vaadittavan vähimmäismäärän.

 Muuta 
Sairanen kirjoitti ylioppilaaksi Joensuun Keskustan lukiosta vuonna 1977.

Sairanen tuomittiin käräjäoikeudessa törkeästä kätkemisrikoksesta kahden vuoden kahden kuukauden ehdottomaan vankeusrangaistukseen niin sanotussa Uoti-jutussa. Tuomiosta johtuen Rata velvoitti FIM Groupin pääomistaja Sairasen siirtymään syrjään yhtiön hallinnosta. Myöhemmin hovioikeus hylkäsi Sairasen Kari Uotin rahanpesujutusta saamat syytteet joulukuussa 2006. Korkein oikeus palautti sen keväällä 2009 hovioikeuteen uuteen käsittelyyn.

Sairanen palkittiin vuonna 2003 Suomen Lakimiesliiton yrittäjäpalkinnolla. Hän oli vuonna 2004 ehdolla Ernst & Young Entrepreneur of the Year -palkinnon saajaksi ja eteni finaaliin muun muassa Marimekon Kirsti Paakkasen kanssa. Tuomaristo perusteli valintaa sillä, että Seppo Sairanen on erittäin kasvukykyinen yrittäjä, sekä sillä, että FIM Group Oy:n toiminta on ollut kannattavaa alusta lähtien, myös toimialan kohdatessa suuria haasteita sekä matalasuhdanteita, etenkin 1990-luvun alussa.

Sairanen oli vuodesta 2006 lähtien mukana rahoittamassa Veikkausliigassa pelaavaa TPS-jalkapalloseuraa 2010-luvun alkuun saakka. Sairasen tavoitteena oli nostaa TPS pohjoismaiseksi huippujalkapalloseuraksi miljoonien eurojen investoinneilla. Sairasen rahoittamana TPS voittikin pronssia kausilla 2007, 2009, 2010 ja 2012, ja kaudella 2007 TPS:n yleisökeskiarvo oli 5200, mikä on poikkeuksellisen korkea luku Suomessa. Sairanen suunnitteli TPS:lle myös omaa jalkapallostadionia Hotelli Caribian vierestä, mutta hanke osoittautui liian kalliiksi. Sairasen lopetettua TPS:n rahoittamisen seuran menestys loppui, ja kauden 2014 päätteeksi TPS putosi Veikkausliigasta.

Sairanen omistaa 6,8 % Fruugo-nimisestä suomalaisesta startup-yrityksestä. Hänellä on myös yli 10 % matkailuyritys BlueWhite Resortsin osakkeista. Vuonna 2010 hän oli myös yksi suurimmista yksityisistä Marimekon osakkeenomistajista.

Lähteet

Luokka:Suomalaiset liikemiehet
Luokka:Suomalaiset juristit
Luokka:Vuonna 1957 syntyneet
Luokka:Elävät henkilöt